Covid-19: Raad vir troues wat afgestel is(Foto: Free-Photos/Pixabay) Maande se beplanning, betalings en opgewondenheid kan in ŉ oogwink in die wiele gery word. Die afgelope week moes talle bruidspare onder moeilike omstandighede alternatiewe opsies vir hul troue oorweeg omdat dit weens die uitbreking van die koronavirus nie meer gaan plaasvind nie. Maroela Media het by ŉ paar diensverskaffers gaan aanklop vir raad oor hoe om positief te bly ten spyte van die groot teleurstelling. André Vermaak van AMA Promotions, wat allerlei dienste soos musiek, fotohoekies en vervoer aan troues verskaf, vertel dat só ŉ situasie saam hanteer moet word. “Ons boodskap aan kliënte is dat bruide saam met hul verskaffers aan ŉ nuwe datum moet dink en daarvolgens beplan,” sê Vermaak. Hy het vandeesweek saam met talle hartseer kliënte gewerk om alternatiewe planne te beraam. “Die wêreld gaan nou deur ŉ kritieke tyd en juis daarom is dit belangrik dat ons op God vertrou,” bemoedig hy. “Ons stap die pad saam met elke kliënt. Ons wens elkeen wat hierdeur geraak word alle sterkte en voorspoed toe. Mag God julle bewaar en beskerm.” Vermaak bevestig dat AMA Promotions bereid is om datums te herskeduleer, asook om deposito’s wat reeds betaal is, oor te dra. “Ons het begrip daarvoor dat almal hard vir hulle geld werk en in baie gevalle moet bruidspare lank spaar vir hul groot dag.” Villa Rosa Wedding Venue is ook bereid om paartjies tegemoet te kom. “Ek begryp dat dié situasie buite ons almal se beheer is. Daarom sal ek met graagte troues herskeduleer of saam met bruide werk om steeds hul troudag ŉ werklikheid te maak,” vertel Roseley Strydom, mede-eienaar en troukoördineerder by dié venue. Trourokke ontwerp deur Mimie Bespoke (Foto: George & Co.) Jomari van der Berg, voorkomskonsultant en ontwerper by Mimie Bespoke, meen ook daar is belangriker dinge in die lewe as ŉ troudatum. “Jou verloofde het jou nie verlaat nie, so jy kan jou troue uitstel,” meen sy. “Gesels met jou verskaffers en as jou venue nie meer Saterdae vir die jaar oop het nie, kies dan ŉ ander dag. Kan dit werklik so erg wees om op ŉ Vrydag of Sondag te trou? Dit gaan immers oor die oomblikke in jou lewe en nie datums en tye nie,” verduidelik Van der Berg. Hier is ŉ paar praktiese wenke wat sy met bruide deel wat nie betyds was om voor die afsonderingstydperk te trou nie: Sy benadruk dat bruide kort voor die troue weer by hul ontwerpers ŉ draai moet maak. “Gaan twee weke voor jou nuwe datum weer vir ŉ passing en maak seker jou rok pas perfek. Laat hulle jou rok weer stoom sodat dit vars is,” verduidelik sy. Van der Berg nooi alle bruide wat in dié tyd probleme met hulle ontwerpers ervaar om haar te kontak vir hulp met hul trourokke. Haar raad is om die onsekerheid en uitdagings van die koronavirus as ŉ toetslopie vir jul huwelik te beskou. “Niemand het die koronavirus sien kom nie. Die huwelik gaan ook nie sonder sy uitdagings kom nie. Hierdie is ŉ oefenlopie vir hoe julle in die toekoms onsekerhede en uitdagings gaan aanpak,” sê sy. “Ons uitkyk op die lewe bepaal hoe ons die lewe ervaar. Bly positief en kies om die lig in elke donker situasie te sien.” Villa Rosa Wedding Venue (Foto: CRWyeth Photography) Het jy geweet? AMA Promotions, Mimie Bespoke, Villa Rosa Wedding Venue en CRWyeth Photography is deel van die diensverskaffers wat later vanjaar in samewerking met Maroela Media ‘n troue ter waarde van R 170 000 gaan weggee. Die kompetisie sluit op 13 April. Kliek hier vir meer inligting. Neem kennis dat die besigtigingsdag wat 28 Maart by Villa Rosa sou plaasvind, gekanselleer is. Weens die troukompetisie wat gedurende die afsonderingstydperk sluit, sal daar ongelukkig nie ŉ alternatiewe datum wees nie. ‘n Besoek aan die venue is nie ‘n vereiste om vir die kompetisie in aanmerking te kom nie. Bruidspare is steeds welkom om ŉ afspraak by die venue te maak. Strydom het bevestig dat daar nog datums vir 2020 en 2021 beskikbaar is en dat bruidspare welkom is om haar te kontak indien hulle die venue wil besoek. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.